**טרי פורטר** (באנגלית: **Terry Porter**; נולד ב-8 באפריל 1963) הוא כדורסלן עבר ומאמן אמריקאי, ששיחק במשך 17 עונות בליגת ה-NBA בעמדת הרכז. נודע כשחקן הגנה חזק ואגרסיבי, וכקלע חוץ מצוין, שלאורך הקריירה קלע ב-38.6% מטווח השלוש. ממוצעיו לאורך הקריירה הם 12.2 נקודות, 3.0 ריבאונדים, ו-5.6 אסיסטים למשחק. מאז אפריל 2016 משמש כמאמן קבוצת הכדורסל של אוניברסיטת פורטלנד.

מכללות
------

פורטר נולד וגדל בעיר מילווקי שבוויסקונסין, ושיחק כדורסל מכללות באוניברסיטת ויסקונסין-סטיבנס פוינט אשר השתתפה בליגת המכללות השלישית. בעונת הסיניור שלו נבחר לשחקן המצטיין של טורניר ה-NAIA, לאחר שהוביל את קבוצתו לגמר הטורניר. בארבע עונותיו באוניברסיטה רשם ממוצעים של 13.5 נקודות ו-3.8 אסיסטים למשחק.

קריירת משחק
-----------

פורטר נבחר בבחירה ה-24 של דראפט ה-NBA לשנת 1985, על ידי קבוצת פורטלנד טרייל בלייזרס. בעונות הבאות הפך לחלק משלד הקבוצה, שהייתה אחת המובילות באזור המערבי, לצד קלייד דרקסלר, ג'רום קרסי, באק ויליאמס וקווין דאקוורת'. בכל 10 עונותיו בפורטלנד השתתפה הקבוצה בפלייאוף ה-NBA, ובעונות 1990 ו-1992 אף העפילה לשלב הגמר, אך הפסידה לדטרויט פיסטונס ושיקגו בולס, בהתאמה. בתקופתו עם הטרייל בלייזרס חילק 5,319 אסיסטים בסך הכול, המדרגים אותו ראשון בתולדות הקבוצה. כמו כן מדורג פורטר שני בחטיפות (אחרי דרקסלר), ושלישי בנקודות (אחרי דרקסלר ולמרכוס אולדרידג') ובמשחקים (אחרי דרקסלר וקרסי).

לקראת עונת 1995/1996 חתם על חוזה במינסוטה טימברוולבס, ובעונת 1996/1997 עזר לה להעפיל לפלייאוף ה-NBA הראשון בתולדותיה, כמחליפו של הרכז הפותח סטפון מרבורי. גם בעונתו השלישית העפילה הקבוצה לפלייאוף, אך בשתי הפעמים הודחה כבר בסיבוב הראשון. בעונת 1998/1999 שיחק עבור מיאמי היט כמחליפו של טים הארדוויי, ובשלוש העונות הבאות שיחק בסן אנטוניו ספרס, כגיבוי לאייברי ג'ונסון וטוני פארקר. בסיום עונת 2001/2002 פרש ממשחק, בגיל 39.

קבוצותיו של פורטר העפילו לפלייאוף ה-NBA ב-16 מתוך 17 עונותיו בליגה (בעונת 1995/1996 מינסוטה לא העפילה). בעת פרישתו דורג במקום התשיעי ברשימת מוסרי האסיסטים המובילים בתולדות ה-NBA, עם 7,160 אסיסטים. בדצמבר 2008 העלו הטרייל בלייזרס את גופייתו של פורטר, עם המספר 30, לתקרת אולמם הביתי, כהוקרה על תרומתו לקבוצה.

קריירת אימון
------------

מיד עם פרישתו ממשחק, בשנת 2002, החל לשמש כעוזר מאמן בסקרמנטו קינגס, תחת ריק אדלמן. בשנת 2003 מונה למאמנה הראשי של מילווקי באקס, קבוצת עיר הולדתו, והחזיק בתפקיד במשך שתי עונות בהן העמידה הקבוצה מאזן כולל של 71 ניצחונות ו-93 הפסדים (43.3%). בעונתו הראשונה הוביל את הבאקס למעמד הפלייאוף, אך הם הודחו ממנו בסיבוב הראשון מול האלופה שבדרך, דטרויט פיסטונס.

בעונת 2007/2008 חזר ל-NBA לאחר שנתיים, כשהחל לשמש כעוזר מאמן בדטרויט פיסטונס תחת פליפ סונדרס. לקראת עונת 2008/2009 מונה למאמן הראשי של פיניקס סאנס, אך הודח מהתפקיד לאחר 51 משחקים, בהן רשמה הקבוצה 28 ניצחונות ו-23 הפסדים (54.9%). בין עונות 2012 ל-2014 חזר לשתף פעולה עם ריק אדלמן, כעוזר המאמן שלו במינסוטה טימברוולבס.

ב-2 באפריל 2016 מונה פורטר למאמן קבוצת הכדורסל של אוניברסיטת פורטלנד.

קישורים חיצוניים
----------------

ויקישיתוף מדיה וקבצים בנושא **טרי פורטר** בוויקישיתוף

* פרופיל, באתר Basketball-Reference
* פרופיל, באתר eurobasket
* פרופיל, באתר ליגת ה-NBA
* סטטיסטיקות קריירת האימון ב-NBA, באתר Basketball-reference.com

הערות שוליים
------------

1. ↑  סטטיסטיקות הקריירה של פורטר ב-NBA, באתר basketball-reference.com
2. ↑  College Basketball's Greats Inducted into NAIA Hall of Fame, באתר הרשמי של טורניר ה-NAIA,‏ 16 במרץ 2011
3. ↑  רשימת הנבחרים בדראפט 1985, באתר basketball-reference.com
4. ↑  המובילים הסטטיסטיים של הטרייל בלייזרס, באתר basketball-reference.com
5. ↑  מוסרי האסיסטים המובילים ב-NBA, נכון לשנת 2002, באתר basketball-reference.com
6. ↑  פורטלנד מוציאה לגמלאות את גופייתו של פורטר, באתר הרשמי של פיניקס סאנס, 16 בדצמבר 2008
7. ↑  מילווקי ממנה את פורטר כמאמן הראשי, באתר ESPN,‏ 7 באוגוסט 2003
8. ↑  סטטיסטיקות קריירת האימון ב-NBA, באתר basketball-reference.com
9. ↑  דטרויט ממנה את פורטר כעוזר מאמן, באתר detroitbadboys.com,‏ 23 באוגוסט 2006
10. ↑  פיניקס ממנה את פורטר כמאמן ראשי, באתר הרשמי של הקבוצה, 9 ביוני 2008
11. ↑  מינסוטה ממנה את פורטר כעוזר מאמן, באתר הרשמי של הקבוצה, 7 בדצמבר 2011
12. ↑  אוניברסיטת פורטלנד ממנה את פורטר כמאמן קבוצת הכדורסל, באתר ESPN,‏ 2 באפריל 2016

| פרס האזרחות על שם ג'יי. וולטר קנדי |
| --- |
| 

|  |
| --- |
| 1975: אנסלד • 1976: ווטס • 1977: בינג • 1978: לניר • 1979: מרפי • 1980: קאר • 1981: גלן • 1982: בנסון • 1983: ארווינג • 1984: ליידן • 1985: איסל • 1986: קופר/ספארו • 1987: תומאס • 1988: אינגליש • 1989: ביילי • 1990: ריברס • 1991: ק. ג'ונסון • 1992: מ. ג'ונסון • 1993: פורטר • 1994: דיומרס • 1995: אוטול • 1996: דאדלי • 1997: בראון • 1998: סמית' • 1999: גרנט • 2000: דיבאץ • 2001: מוטומבו • 2002: מורנינג • 2003: רובינסון • 2004: מילר • 2005: סנואו • 2006: גארנט • 2007: נאש • 2008: בילאפס • 2009: מוטומבו • 2010: דלמברט • 2011: ארטסט • 2012: גאסול • 2013: פאריד • 2014: דנג • 2015: נואה • 2016: אלינגטון • 2017: ג'יימס • 2018: בראה • 2019: לילארד • 2020: ברוגדון |

 |